#FeesMustFall-opstoker bly agter tralies(Argieffoto: ANA) Kanya Cekeshe, die enigste sogenaamde #FeesMustFall-aktivis wat steeds in aanhouding is, se aansoek om borgtog is Maandag van die hand gewys. Cekeshe se aansoek om te appelleer teen sy skuldigbevinding en vonnis is óók in die landdroshof in Johannesburg van die hand gewys. Landdros Theunis Carstens het gesê daar was geen meriete in die saak wat Cekeshe en sy regspan voorgelê het nie en dat dit nie in belang van geregtigheid is om borgtog toe te staan nie. Cekeshe se oom, Mnikelo Madala, het die besluit as ŉ groot terugslag beskryf. “Ons sal aanhou baklei. Ons wil almal bedank vir hul steun en gaan aanhou vir diegene wat voel hulle is deur die gereg te na gekom.” Die EFF se studentebevelvoerder, Mandla Shikwambana, het gesê die party gaan nie die kwessie daar laat nie. “Die regering van Suid-Afrika gee nie om oor jong mense in dié land nie Ons het al alles probeer, hulle die tyd gegun wat hulle nodig het, maar hulle het die middelvinger vir ons gewys. “Hulle sê ons moet strate toe gaan en dit is presies wat ons gaan doen. Ons word nie om dowe neute vegters genoem nie. Ons gaan vir hulle wys waarvan ons aanmekaar gesit is.” Adv. Tembeka Ngcukaitobi het voorheen aan die hof gesê Cekeshe se regspan het hom destyds nie behoorlik verteenwoordig nie. Hy is onder meer aangesê om skuldig te pleit. Hy het voorts uitgewys dat die vervolgingsgesag versuim het om enige videobeeldmateriaal as bewyse te produseer en dat die foto’s wat as bewyse teen sy kliënt gebruik word, nie voldonge bewys van enige oortreding is nie. Die EFF het gesê hy is bereid om die appèlhof en die Konstitusionele Hof te nader om te verseker dat Cekeshe vrygelaat word. Cekeshe word sedert 2017 by die Leeuwkop-tronk in Sunninghill aangehou nadat hy agt jaar tronkstraf opgelê is vir opsetlike saakbeskadiging, ŉ aanklag waarop hy skuldig gepleit het.